એ જમાનામાં બ્લેક એંડ વ્હાઈટ ફિલ્મોમાં ‘આગવું આકર્ષણ’ ઉમેરવા કેટલાક ગતકડાં કરવામાં આવતા કારણકે આખેઆખી ફિલ્મ રંગીન બનાવવાનું ‘ગરીબ’ નિર્માતાઓને પરવડતું નહીં. મૂળ બ્લેક એંડ વ્હાઈટ ફિલ્મમાં એક કે બે રીલ કલરમાં મૂકે અથવા ફિલ્મના બે’ક ગીતો કલરમાં હોય અથવા સામાન્ય કલાકારો ધરાવતી ફિલ્મમાં એક કવ્વાલી મોટા માથાઓને મહેમાન કલાકાર તરીકે લઈને ફિલ્માવે અને એ બાબતનો જોરશોરથી પ્રચાર થાય. આ ફિલ્મમાં એવું જ કર્યું છે. પ્રદીપકુમાર અને ગીતાબાલી જેવા કલાકારો હોવા છતાં હકીકત એ હતી કે ગીતાનો સૂર્ય અસ્ત થઈ ચૂક્યો હતો જ્યારે પ્રદીપકુમારનો અસ્તાચળે હતો એટલે ફિલ્મમાં એક કવ્વાલી ઘુસાડી એનું ફિલ્માંકન શમ્મીકપૂર, શશિકપૂર, શ્યામા, કુમકુમ, ઓમપ્રકાશ અને ભગવાન પર કરવામાં આવ્યું.(‘તુમ્હેં હુસ્ન દે કે ખુદા ને સિતમગર બનાયા’). જોકે એ કવ્વાલી પણ ફિલ્મને પછડાટથી બચાવી શકી નહીં.